SønderjyskE vandt en dramatisk 5-2-sejr over FC Midtjylland og fik sin første sejr i mesterskabsspillet. Rasmus Nissen blev udvist for gæsterne.

SønderjyskE var uden sejr i de seneste seks kampe, da de fredag eftermiddag bød FC Midtjylland op til dans i mesterskabsspillet.

FC Midtjylland kom omvendt med selvtillid oven på 4-2-sejren over Brøndby, men det blev sønderjyderne, der fik en drømmestart på opgøret.

Gæsterne havde det noget uprøvede midterforsvar Markus Halsti og Rasmus Nicholajsen med fra start, og førstnævnte fik en uheldig hovedrolle efter knap ti minutter.

FC Midtjylland-forsvaret fik slet ikke clearet et indlæg, og så smækkede Kees Luijckx bolden ind i det lille felt. Markus Halsti forsøgte at cleare, men sendte i stedet bolden i eget net, og så var SønderjyskE foran 1-0.

Bare minuttet efter blev det endnu bedre for hjemmeholdet. Igen kludrede FC Midtjylland i defensiven, og bolden endte hos Nicholas Marfelt, som smed et indlæg ind i låget på Johan Absalonsen, som headede sønderjyderne på 2-1.

Tempoet dalede langt fra efter chokstarten. Paul Onuachu havde et glimrende hovedstød efter tyve minutter, som Lukas Fernandes måtte finde en god redning frem på.

I den anden ende fik Absalonsen en friløber med en halv time spillet, men offensivspillerens træk blev for langt, og så kunne FCM-keeper Johan Dahlin opsnappe bolden.

Kampen bølgede frem og tilbage, og midtjyderne havde flere gode tilbud for at reducere før pausen, og målet kom da også i sidste minut af første halvleg.

Rilwan Hassan blev sendt af sted på en lang bold og flugtede flot bolden i mål fra en ganske spids vinkel. En hæsblæsende første halvleg endte derfor 2-1 til SønderjyskE.

Anden halvleg startede, som første sluttede: Med masser af højt tempo og bølgende frem og tilbage.

Med ti minutter spillet øgede SønderjyskE til 3-1, da FCM-defensiven igen så vaklende ud, så kunne Mikael Uhre liste sig igennem og sparke bolden fladt ind til 3-1.

Rafael van der Vaart blev sendt i aktion med en halv time igen, og hollænderen var tæt på at reducere kort efter med et hovedstød, der gik snert forbi stolpen.

Kampen udviklede sig til en yderst intens affære med masser af dueller, frispark og gule kort. SønderjyskE appellerede med tyve minutter igen for rødt kort til Rilwan Hassan for en hård tackling, men i stedet fik Pierre Kanstrup og Rasmus Nissen et gult kort hver for brok.

FC Midtjylland havde bolden i nettet med et kvarter igen, men Onuachus mål blev underkendt for offside.

FCM fortsatte ufortrødent, og med ti minutter igen kom belønningen for den gode periode. Jonas Borring fandt Gustav Wikheim, som trykkede af første gang, og så stod det 3-2 til FC Midtjylland.

Men håbet om et comeback levede ikke længe for midtjyderne, for med fem minutter igen nedlagde Van der Vaart hjemmeholdets Troels Kløve, og så var der straffespark.

Johan Absalonsen sparkede såresikkert bolden i nettet fra pletten, og så var SønderjyskE i front 4-2.

I overtiden fik kampen et rødt kort, da Rasmus Nissen indkasserede sin anden advarsel for at komme for sent i en tackling på Absalonsen.

Det blev dog også 5-2 dybt inde i overtiden, da Silas Songani i sin blot anden kamp sparkede bolden ind fra kanten af feltet.

En vanvittig, underholdende, dramatisk og yderst målrig kamp endte med en 5-2-sejr til SønderjyskE, som dermed fik mesterskabsspillets første sejr.